Na temelju članka 54., stavka 1. Zakona o ustanovama („Narodne novine“ 76/93, 29/97, 47/99, 35/08 i 127/19 – i članka 41. stavka 1. Zakona o predškolskom odgoju i obrazovanju („Narodne novine“ br. 10/97., 107/07., 94/13., 98/19. i 57/22. – u daljnjem tekstu: Zakon), Upravno vijeće Dječjeg vrtića Vrbovec donosi

- P R I J E D L O G -

**S T A T U T**

DJEČJEG VRTIĆA VRBOVEC

1. OPĆE ODREDBE

Članak 1.

 Ovim se Statutom uređuje ustrojstvo Dječjeg vrtića Vrbovec, Vrbovec, 7. svibnja 12a (u daljnjem tekstu: Vrtić), status, naziv i sjedište Vrtića, zastupanje i predstavljanje, odgovornost za obveze, djelatnost Vrtića, vrste i trajanje pojedinih programa, uvjeti i način davanja usluga, radno vrijeme Vrtića, ovlasti i način odlučivanja pojedinih tijela u upravljanju Vrtićem, djelokrug i način rada stručnih tijela, način donošenja općih akata, javnost rada te druga pitanja važna za obavljanje djelatnosti i poslovanje Vrtića.

 Izrazi koji se u ovom Statutu koriste za osobe u muškom rodu su neutralni i odnose se na muške i ženske osobe.

Članak 2.

 Vrtić je javna ustanova koja u okviru djelatnosti predškolskog odgoja i obrazovanja te skrbi o djeci rane i predškolske dobi (u daljnjem tekstu: predškolski odgoj) ostvaruje programe njege, odgoja, obrazovanja, zdravstvene zaštite, prehrane i socijalne skrbi djece rane i predškolske dobi u skladu s razvojnim osobinama i potrebama djece.

 Vrtić kao javne ovlasti obavlja poslove upisa i ispisa djece iz Vrtića s vođenjem odgovarajuće dokumentacije, izdavanja potvrda i mišljenja te upisivanja podataka o Vrtiću u zajednički elektronički upisnik.

 Kada Vrtić u vezi s poslovima iz stavka 2. ovog članka ili drugim poslovima koje obavlja kao javne ovlasti odlučuje o pravu, obvezi ili pravnom interesu djeteta, roditelja ili skrbnika ili druge fizičke ili pravne osobe, dužan je postupati prema odredbama zakona kojim se uređuje opći upravni postupak.

Članak 3.

Vrtić je pravna osoba upisana u sudski registar.

Članak 4.

 Osnivač Vrtića je Skupština Općine Vrbovec (u daljnjem tekstu: Osnivač) odlukom o osnivanju Dječjeg vrtića Vrbovec broj: 01/6-383/1-1974 od 12. travnja 1974. godine odnosno Grad Vrbovec kao pravni sljednik bivše Općine Vrbovec koji je prava i obveze osnivača stekao na temelju Rješenja Ministarstva kulture i prosvjete KLASA: 023-03/94-01-89 od 23. veljače 1994. godine., u skladu s člankom 78. stavkom 3. i 4. Zakona o ustanovama („Narodne novine“ br. 76/93.)

1. NAZIV I SJEDIŠTE

Članak 5.

 Vrtić obavlja svoju djelatnost, posluje i sudjeluje u pravnom prometu pod nazivom: Dječji vrtić Vrbovec.

 Sjedište Vrtića je u Vrbovcu, 7. svibnja 12a.

Članak 6.

 Vrtić može promijeniti naziv i sjedište samo odlukom Osnivača.

 Ako se tijekom obavljanja djelatnosti promijeni naziv ili sjedište Vrtića ili ako se mijenja odnosno dopunjuje djelatnost Vrtića u novim prostorima, odnosno ako se mijenjaju drugi podaci koje osnivački akt sadrži temeljem posebnog zakona, osnivač Vrtića dužan je izvršiti izmjene osnivačkog akta te podnijeti zahtjev Ministarstvu nadležnom za obrazovanje.

Članak 7.

 Puni naziv Vrtića ističe se na natpisnoj ploči na zgradi svoga sjedišta i na drugim objektima u kojima obavlja djelatnost.

 Natpisna ploča uz puni naziv Vrtića obvezno sadrži i grb Republike Hrvatske i naziv: Republika Hrvatska.

 Vrtić svoju djelatnost obavlja u sjedištu i u područnim objektima.

Članak 8.

 Vrtić ima dan Vrtića.

 Obilježavanje Dana Vrtića određuje se Godišnjim planom i programom rada.

1. ZASTUPANJE I PREDSTAVLJANJE

Članak 9.

 Vrtić predstavlja i zastupa ravnatelj.

 Ravnatelj organizira i vodi rad i poslovanje Vrtića, predstavlja i zastupa Vrtić te poduzima sve pravne radnje u ime i za račun Vrtića sukladno zakonu i ovom Statutu.

 Ravnatelj je odgovoran za zakonitost rada Vrtića.

 Ravnatelj vodi stručni rad Vrtića i odgovoran je za obavljanje stručnog rada.

 Ravnatelj Vrtića ima sve ovlasti u pravnom prometu u sklopu djelatnosti upisanih u sudski registar osim:

* nastupati kao druga ugovorna strana i sa Vrtićem zaključivati ugovore u svoje ime i za svoj račun, u svoje ime, a za račun druge osobe ili u ime i za račun drugih osoba,
* zaključivati ugovore o izvođenju investicijskih radova i nabavi opreme, te nabavi osnovnih sredstava i ostale imovine čija pojedinačna vrijednost prelazi 200.000,00 kuna.

Za zaključivanje ugovora navedenih u stavku 5. alineji 1. ovoga članka ravnatelju je potrebna posebna suglasnost Upravnog vijeća ili Osnivača.

Za iznose veće od iznosa navedenog u stavku 5. alineji 2. ovoga članka ravnatelj je ovlašten zaključiti ugovor ako je prethodnu odluku o tome donijelo Upravno vijeće.

Članak 10.

Ravnatelj može dati punomoć drugoj osobi da zastupa Vrtić u pravnom prometu u granicama svojih ovlasti, sukladno odredbama zakona kojim se uređuju obvezni odnosi.

Članak 11.

 U radu i poslovanju Vrtić koristi:

1. Pečat s grbom Republike Hrvatske, okruglog oblika, promjera 38 mm, na kojem uz rub natpis: Republika Hrvatska, Dječji vrtić Vrbovec, Vrbovec a u sredini pečata otisnut je grb Republike Hrvatske.
2. Pečat okruglog oblika, promjera 30 mm, na kojem je uz rub natpis: Dječji vrtić Vrbovec, u sredini Vrbovec, 7. svibnja 12a,
3. Jedan ili više štambilja četvrtastog oblika, širine 15 mm i dužine 55 mm i u njemu je upisan puni naziv i sjedište Vrtića.

Svaki pečat ima svoj broj.

Ravnatelj odlučuje o broju pečata i štambilja.

Način uporabe i čuvanja pečata i štambilja svojim aktom uređuje ravnatelj Vrtića.

Članak 12.

 Pečat iz čl. 11. stavka 1. točke 1. ovog Statuta ovjeravaju se javne isprave koje Vrtić izdaje i akti koje Vrtić donosi u okviru javnih ovlasti.

 Pečat iz čl. 11. stavka 1. točke 2. ovog Statuta služi za redovito administrativno i financijsko poslovanje Vrtića.

 Štambilji iz čl. 11. stavka 1. točke 3. ovog Statuta se upotrebljavaju za odgovarajuće administrativno-financijsko poslovanje Vrtića.

1. IMOVINA VRTIĆA I ODGOVORNOST ZA NJEGOVE OBVEZE

Članak 13.

 Imovinu Vrtića čine stvari, prava i novčana sredstva.

 Imovinom raspolaže Vrtić pod uvjetima i na način propisan zakonom, drugim propisima donesenim na temelju zakona i ovim Statutom.

 Imovinu Vrtića čine sredstva za rad koja su pribavljena od Osnivača, stečena pružanjem usluga i prodajom proizvoda ili pribavljena iz drugih izvora.

Članak 14.

 Ako Vrtić u obavljanju svoje djelatnosti ostvaruje dobit, dužan je upotrebljavati tu dobit za obavljanje i razvoj svoje djelatnosti, sukladno ovom Statutu, ukoliko Osnivač ne odluči drugačije.

 O raspodjeli dobiti Vrtića može odlučivati i Osnivač sukladno zakonu i odluci Osnivača o obavljanju osnivačkih prava.

Članak 15.

 Za obveze o pravnom prometu Vrtić odgovara cjelokupnom svojom imovinom.

 Osnivač solidarno i neograničeno odgovara za obveze Vrtića.

Članak 16.

 Vrtić ne može bez suglasnosti Osnivača:

* promijeniti djelatnost,
* osnovati drugu pravnu osobu,
* udružiti se u zajednicu ustanova,
* dugoročno se zadužiti,
* davati jamstva za kreditno zaduživanje,
* steći, opteretiti ili otuđiti nekretninu,
* steći, opteretiti ili otuđiti pokretni imovinu pojedinačna vrijednost koje prelaze 200.000,00 kn,
* odlučivati o načinu raspolaganja dobiti i pokriću gubitaka Vrtića,
* mijenjati namjenu objekata i prostora Vrtića,
* dati u zakup prostore Vrtića,
* odlučivati o upisu djece u Vrtić
1. DJELATNOST VRTIĆA

Članak 17.

 Djelatnost Vrtića je predškolski odgoj i obrazovanje te skrb o djeci rane i predškolske dobi od navršenih 12 mjeseci do polaska u osnovnu školu, koja se ostvaruje po određenom programu.

 U okviru svoje djelatnosti Vrtić organizira i provodi:

* redovite programa njege, odgoja, obrazovanja, zdravstvene zaštite i unaprjeđenja zdravlja djece i socijalne skrbi djece rane i predškolske dobi, koji su prilagođeni razvojnim potrebama djece te njihovim mogućnostima i sposobnostima,
* program predškole,
* druge odgojno-obrazovne programe.

Ovisno o potrebama djece i zahtjevima roditelja odnosno skrbnika, Vrtić može izvoditi i druge programe sukladne odredbama Državnog pedagoškog standarda predškolskog odgoja i obrazovanja.

Na programe iz stavka 2. i 3. ovog članka ministarstvo nadležno za poslove odgoja i obrazovanja daje suglasnost.

Vrtić je dužan zatražiti suglasnost iz stavka 4. ovog članka i za svako proširenje djelatnosti ili promjene programa, odnosno uvođenja novih programa.

 Odgoj i obrazovanje djece rane i predškolske dobi ostvaruje se na temelju nacionalnog kurikuluma za predškolski odgoj i obrazovanje (u daljnjem tekstu: nacionalni kurikulum) i kurikuluma Vrtića.

Kurikulum Vrtića donosi Upravno vijeće Vrtića, u pravilu svakih pet godina, a u skladu s potrebama moguće su njegove dopune i izmjene.

Kurikulumom vrtića se utvrđuje: program, namjena programa, nositelji programa, način ostvarivanja programa, vremenik aktivnosti programa i način vrednovanja.

Članak 18.

Vrtić obavlja djelatnost na temelju godišnjeg plana i programa rada koji se donosi za svaku pedagošku godinu.

 Godišnji plan i program rada donosi Upravno vijeće Vrtića najkasnije do 30. rujna tekuće godine.

 Vrtić je dužan dostaviti Osnivaču Godišnji plan i program rada te izvješća o njegovu ostvarivanju.

Članak 19.

 Vrtić obavlja upis djece u Vrtić prema planu upisa koji donosi Upravno vijeće uz suglasnost Osnivača, u skladu s odlukama Osnivača o načinu ostvarivanja prednosti pri upisu, Pravilnikom o upisu djece i ostvarivanju prava i obveza korisnika usluga te propisanim pedagoškim standardom predškolskog odgoja i obrazovanja.

 Ispis djece provodi se u skladu s Pravilnikom o upisu djece i ostvarivanu prava i obveza korisnika usluga.

Članak 20.

 Vrtić je dužan ustrojiti pedagošku i zdravstvenu dokumentaciju te drugu evidenciju u skladu sa zakonom.

 Vrtić skrbi o zdravstvenom stanju djece te o prehrani djece za vrijeme boravka u Vrtiću u skladu sa zakonom i propisima donesenim na temelju zakona.

1. UNUTARNJE USTROJSTVO I NAČIN RADA VRTIĆA

Članak 21.

 Unutarnjim ustrojstvom osigurava se racionalan i djelotvoran rad Vrtića u cilju ostvarivanja djelatnosti predškolskog odgoja.

 Unutarnjim ustrojstvom Vrtića osigurava se ostvarivanje djelatnosti predškolskog odgoja usklađenim obavljanjem stručno – pedagoških, pravnih, administrativnih, računovodstveno – financijskih i pomoćno – tehničkih poslova.

 Pravilnikom o unutarnjem ustrojstvu i načinu rada Vrtića pobliže se uređuje ustrojstvo, radna mjesta i rad Vrtića kao javne službe.

Članak 22.

 U Vrtiću se ustrojava i provodi odgojno – obrazovni rad s djecom raspoređenom u skupine cjelodnevnog, poludnevnog, a po potrebi mogu se uvesti i kraći dnevni te višednevni boravci djece.

 Programi iz stavka 1. ovog članka ustrojavaju se i provode sukladno propisanom pedagoškom standardu predškolskog odgoja i obrazovanja.

Članak 23.

 U Vrtiću se rad s djecom organizira u jasličkim i vrtićkim odgojnim skupinama.

 Broj djece u odgojnim skupinama i dob djece u pojedinim odgojnim skupinama te normativi neposrednog rada odgojitelja u skupini, određuju se sukladno odlukama ministra nadležnog za obrazovanje i propisanom pedagoškom standardu predškolskog odgoja i obrazovanja.

Članak 24.

 Programi zdravstvene zaštite djece i unaprjeđenja zdravlja djece i programi socijalne skrbi ostvaruju se u Vrtiću sukladno odlukama nadležnih ministara.

Članak 25.

 Stručno – pedagoški poslovi ostvaruju se u svezi s odgojno – obrazovnim, zdravstvenim i socijalnim radom s djecom u odgojnim skupinama i na razini Vrtića, radi zadovoljavanja potreba i interesa djece te stvaranja primjerenih uvjeta za rast i razvoj svakog djeteta u dopunjavanju obiteljskog odgoja u suradnji s roditeljima i neposrednim dječjim okruženjem.

Članak 26.

 Pravni, administrativni i računovodstveno – financijski poslovi ustrojavaju se radi ostvarivanja djelatnosti Vrtića i njegova poslovanja kao javne službe, vođenja propisane dokumentacije i evidencije, ostvarivanja prava djece i roditelja, javnosti rada Vrtića, obavljanja računovodstveno – financijskih i drugih administrativno – stručnih poslova potrebnih a rad i poslovanje Vrtića i ostvarivanje prava i obveza radnika Vrtića.

Članak 27.

Pomoćno – tehničkim poslovima osiguravaju se primjereni tehnički i drugi uvjeti za ostvarivanje plana i programa te drugi potrebiti uvjeti za rad i poslovanje Vrtića prema prepisanim standardima predškolskog odgoja i obrazovanja.

Članak 28.

 Tjedno radno vrijeme Vrtića raspoređuje se prema potrebama ostvarivanja djelatnosti predškolskog odgoja te zadovoljavanja potreba djece i njihovih roditelja, građana i drugih pravnih osoba u pet radnih dana.

 Radno vrijeme Vrtića za djecu koja ostvaruju programe predškolskog odgoja određuje se sukladno vrsti, sadržaju i trajanju programa.

 Vrtić u pravilu prima stranke radnim danom od 7.00 do 15.00 sati.

 Uredovno vrijeme može se preraspodijeliti prema potrebama korisnika u okviru 40-satnog radnog tjedna.

Članak 29.

 Tjedni i dnevni raspored radnog vremena, dnevni odmor, uredovno vrijeme za rad sa strankama, roditeljima odnosno skrbnicima djece te drugim građanima, utvrđuje se godišnjim planom i programom rada u skladu s odlukama Osnivača i općim aktima Vrtića.

 Vrtić je dužan putem sredstava javnog priopćavanja, na oglasnoj ploči Vrtića i na drugi prikladan način obavijestiti javnost o radnom vremenu i uredovnom vremenu za rad sa građanima, roditeljima odnosno skrbnicima te drugim strankama.

1. UPRAVLJANJE VRTIĆEM

Članak 30.

 Vrtićem upravlja Upravno vijeće.

 Upravno ima pet članova:

* tri člana imenuje Osnivač~~,~~
* jednog člana biraju roditelji djece - korisnika usluga Vrtića, jednog člana bira se iz redova odgojitelja i stručnih suradnika Vrtića, tajnim glasanjem.

Mandat članova Upravnog vijeća traje četiri godine.

Član upravnog vijeća kojeg imenuje osnivač treba imati završen najmanje preddiplomski sveučilišni studij ili stručni studij na kojem se stječe najmanje 180 ECTS bodova i ne može biti radnik vrtića.

Član Upravnog vijeća ne može biti osoba koja je pravomoćno osuđena za kaznu zatvora ne može biti osoba koja je pravomoćno osuđena na kaznu zatvora za neko od kaznenih djela počinjenih s namjerom protiv života i tijela, protiv Republike Hrvatske, protiv pravosuđa, protiv javnog reda, protiv imovine, protiv službene dužnosti, protiv čovječnosti i ljudskog dostojanstva, protiv osobne slobode, protiv spolne slobode, spolnog zlostavljanja i iskorištavanja djeteta, protiv braka, obitelji i djece, protiv zdravlja ljudi, protiv opće sigurnosti, krivotvorenja te kaznenih djela počinjenih na štetu djeteta ili maloljetne osobe, osim ako je nastupila rehabilitacija po posebnom zakonu.

Članak 31.

 Članove Upravnog vijeća – predstavnike Osnivača imenuje Osnivač na način propisan svojim općim aktom.

Članak 32.

 Člana Upravnog vijeća – predstavnika roditelja djece korisnika usluga Vrtića biraju roditelji na sastanku koji u tu svrhu saziva predsjednik Upravnog vijeća ili osoba koju on za to ovlasti.

Svaki roditelj može predlagati ili biti predložen za člana Upravnog vijeća.

 Glasovanje se obavlja dizanjem ruku.

 Za člana Upravnog vijeća izabran je onaj kandidat koji dobije najveći broj glasova nazočnih roditelja.

 Zapisnik o provedenom izboru člana Upravnog vijeća – predstavnika roditelja djece korisnika usluga Vrtića dostavlja se Upravnom vijeću.

Članak 33.

 Odgojitelji i stručni suradnici biraju dva člana Upravnog vijeća na sjednici Odgojiteljskog vijeća tajnim glasovanjem.

 Za provedbu izbora na sjednici mora biti nazočan natpolovični broj članova Odgojiteljskog vijeća.

 Svaki član odgojiteljskog vijeća može predlagati ili biti predložen za člana Upravnog vijeća.

 Glasovanje radi utvrđivanja liste kandidata obavlja se javno, dizanjem ruku.

 Kao kandidat za člana Upravnog vijeća, utvrđen je svaki odgojitelj ili stručni suradnik za kojeg se izjasni natpolovična većina nazočnih članova Odgojiteljskog vijeća.

 Na temelju rezultata glasovanja utvrđuje se lista kandidata za Upravno vijeće, u koju se kandidati unose abecednim redom.

Članak 34.

 Za provedbu izbora Odgojiteljsko vijeće osniva Izbornu komisiju koja ima predsjednika i dva člana.

 Izborna komisija:

* potvrđuje listu kandidata,
* izrađuje glasački listić koji obavezno sadrži naznaku da se vrši izbor članova Upravnog vijeća, broj članova koji se biraju te prezimena i imena kandidata prema utvrđenoj listi,
* izrađuje popis članova Odgojiteljskog vijeća koji imaju pravo glasovati,
* osigurava tajnost i zakonitost glasovanja,
* utvrđuje rezultate glasovanja i podnosi izvješće Odgojiteljskom vijeću.

Članak 35.

 Za člana Upravnog vijeća izabrani su oni kandidati koji su dobili najveći broj glasova.

 Ako dva ili više kandidata imaju isti broj glasova, izbori se ponavljaju za te kandidate.

 Ako nakon ponovnog izbora dva ili više kandidata imaju isti broj glasova, izabrani je kandidat s manjim rednim brojem na glasačkom listiću.

 Izbori su pravovaljani ako je glasovanju pristupio natpolovični broj članova Odgojiteljskog vijeća.

Članak 36.

 O rezultatima glasovanja Izborna komisija podnosi izvješće Odgojiteljskom vijeću, uz priloženi zapisnik i kompletan izborni materijal.

Odgojiteljsko vijeće objavljuje rezultate izbora na sjednici i na oglasnoj ploči Vrtića, a izabranom članu izdaje potvrdu o izboru.

Članak 37.

 Izbori za članove Upravnog vijeća moraju se održati najmanje 15 dana prije isteka mandata članova Upravnog vijeća.

 Ako pojedinom članu Upravnog vijeća iz reda roditelja, odgojitelja ili stručnih suradnika prijevremeno prestane mandat, provode se dopunski izbori

 Dopunski izbori provode se u roku od 30 dana od dana prestanka mandata prema stavku 1. ovog članka.

 Mandat člana Upravnog vijeća izabranog na dopunskim izborima traje do isteka vremena na koje je bio izabran raniji član Upravnog vijeća, kojem je prestao mandat.

 Na dopunske izbore odgovarajuće se primjenjuju članci ovog Statuta.

Članak 38.

Nakon imenovanja odnosno izbora većine članova Upravnog vijeća Vrtića, saziva se prva (konstituirajuća) sjednica Upravnog vijeća.

 Prvu sjednicu Upravnog vijeća saziva ravnatelj.

 Na prvoj sjednici verificiraju se mandati imenovanih odnosno izabranih članova upravnog vijeća.

 Na prvoj sjednici Upravnog vijeća bira se predsjednik i zamjenik predsjednika Upravnog vijeća.

Članak 39.

 Predsjednika i zamjenika predsjednika Upravnog vijeća biraju članovi javnim glasovanjem na vrijeme od 4 godine.

 Za predsjednika i zamjenika predsjednika Upravnog vijeća može biti izabran svaki član Upravnog vijeća.

Za predsjednika i zamjenika predsjednika može biti ponovno imenovana ista osoba.

 Predsjednik Upravnog vijeća može se birati i tajnim glasovanjem o čemu, na prijedlog člana Upravnog vijeća, odlučuje Upravno vijeće natpolovičnom većinom glasova prisutnih članova vijeća.

 Nakon izbora predsjednik Upravnog vijeća preuzima predsjedanje sjednicom.

Članak 40.

 Predsjednik Upravnog vijeća priprema, saziva i vodi sjednice vijeća.

 U slučaju spriječenosti predsjednika Upravnog vijeća, pripremu i vođenje sjednice obavlja zamjenik predsjednika Upravnog vijeća.

 Predsjednik je dužan sazvati sjednicu Upravnog vijeća i na pismeni zahtjev ravnatelja ili jedne trećine članova vijeća.

Članak 41.

 Upravno vijeće obavlja sljedeće poslove:

1. uz suglasnost Gradskog vijeća Grada Vrbovca:
* donosi Statut,
* donosi Pravilnik o unutarnjem ustrojstvu i načinu rada,
* odlučuje o promjeni djelatnosti Vrtića,
* odlučuje o osnivanju druge pravne osobe,
* odlučuje o udruživanju u zajednicu ustanova,
* odlučuje o dugoročnom zaduživanju i davanju jamstva za kreditno zaduživanje,
* odlučuje o stjecanju, opterećivanju i otuđivanju nekretnina i pokretnina pojedinačne vrijednosti koja prelazi 200.000,00 kuna,
1. uz suglasnost Gradonačelnika Grada Vrbovca:
* donosi pravilnik o unutarnjem ustrojstvu i načinu rada Vrtića,
* odlučuje o izdavanju mjenica i drugih sredstava osiguranja plaćanja vrijednosti kojih prelazi 200.000,00 kn
* odlučuje o načinu raspolaganja dobiti Vrtića,
* odlučuje o pokriću gubitka Vrtića,
* odlučuje o promjeni namjene objekata i prostora Vrtića,
* odlučuje o davanju u zakup prostora i opreme Vrtića.
1. predlaže Gradskom vijeću Grada Vrbovca:
* statusne promjene,
* promjenu djelatnosti Vrtića,
* promjenu naziva i sjedišta Vrtića,
1. Predlaže Gradonačelniku Grada Vrbovca:

- imenovanje i razrješenje ravnatelja Vrtića.

1. donosi odluke i obavlja sljedeće poslove:
* donosi druge opće akte utvrđene zakonom i statutom Vrtića,
* donosi Godišnji plan i program rada Vrtića te nadzire njegovo provođenje,
* donosi Kurikulum Vrtića te nadzire njegovo provođenje,
* donosi Godišnje izvješće o radu Vrtića,
* usvaja prijedlog financijskog plana na prijedlog ravnatelja i usvaja konačni financijski plan ako je različit od dostavljenog prijedloga,
* usvaja prijedlog godišnjeg i polugodišnjeg izvještaja o izvršenju financijskog plana za proteklo razdoblje, na prijedlog ravnatelja,
* odlučuje o zasnivanju radnog odnosa radnika, osim o zasnivanju radnog odnosa na određeno vrijeme do 60 dana,
* odlučuje o prestanku radnog odnosa radnika,
* odlučuje o pojedinačnim pravima radnika u drugom stupnju, ako zakonom ili drugim propisom nije drugačije propisano,
* odlučuje o žalbama roditelja odnosno skrbnika djece,
* odlučuje o investicijskim radovima i nabavi opreme te nabavi osnovnih sredstava i ostale pokretne imovine čija je pojedinačna vrijednost iznad 200.000,00 kuna
* razmatra predstavke i prijedloge građana od interesa za rad Vrtića,
* razmatra rezultate odgojno-obrazovnog rada u Vrtiću,
* odlučuje o izvješćima ravnatelja o radu Vrtića i podnosi izvješća o radu Vrtića nadležnom upravnom tijelu Grada Vrbovca,
* predlaže ravnatelju mjere u cilju ostvarivanja politike poslovanja Vrtića te osnovne smjernice za rad i poslovanje Vrtića.

Upravno vijeće razmatra i odlučuje o drugim pitanjima u skladu s zakonom, odlukom o osnivanju Vrtića, Statutom i drugim općim aktima Vrtića.

Članak 42.

 Upravno vijeće odluke iz svoje nadležnosti donosi na sjednicama.

 Upravno vijeće može pravovaljano odlučivati ako je na sjednici nazočna najmanje polovica članova Upravnog vijeća.

 Upravno vijeće odluke donosi natpolovičnom većinom glasova prisutnih članova Upravnog vijeća.

 Odluke Upravnog vijeća potpisuje predsjednik.

Članak 43.

 U radu Upravnog vijeća sudjeluje, bez prava odlučivanja, ravnatelj Vrtića.

 Sjednicama Upravnog vijeća mogu biti nazočne i druge osobe koje pozovu predsjednik vijeća i ravnatelj Vrtića uz suglasnost predsjednika vijeća ili se pozovu zaključkom Upravnog vijeća.

Članak 44.

 Članu Upravnog vijeća prestaje dužnost ako:

* sam zatraži razrješenje,
* ne ispunjava dužnost člana odnosno predsjednika,
* svojim ponašanjem povrijedi ugled i dužnost koju obnaša,
* izgubi pravo na obavljanje dužnosti
* ako mu kao odgojitelju ili stručnom suradniku prestane radni odnos u Vrtiću,
* ako dijete čiji je roditelj odnosno skrbnik član upravnog vijeća ispisom prestane biti korisnikom usluge Vrtića, ako je roditelju odnosno skrbniku oduzeto pravo da živi sa svojim djetetom, ako je lišen prava na roditeljsku skrb, ako mu je zabranjeno da se djetetu s kojim ne živi neovlašteno približava, ako mu je izrečena prekršajna sankcija za zaštitu od nasilja u obitelji ili ako je lišen poslovne sposobnosti.

Postupak za utvrđivanje prijedloga za razrješenje dužnosti člana Upravnog vijeća pokreće Upravno vijeće ili tijelo koje ga je imenovalo odnosno izabralo.

 Odluku o razrješenju donosi tijelo koje je izabralo odnosno imenovalo odnosno izabralo člana Upravnog vijeća.

 U slučaju razrješenja člana Upravnog vijeća, novi član imenuje se u roku od 30 dana, na vremensko razdoblje koje je preostalo u mandatu člana Upravnog vijeća koji je razriješen.

Članak 45.

 Sazivanje sjednica, utvrđivanje dnevnog reda, način rada i odlučivanja Upravnog vijeća pobliže se određuje poslovnikom.

1. RAVNATELJ DJEČJEG VRTIĆA

Članak 46.

 Ravnatelj je poslovni i stručni voditelj Vrtića.

 Ravnatelj:

* organizira i vodi rad i poslovanje Vrtića,
* predstavlja i zastupa Vrtić, poduzima sve pravne radnje u ime i za račun Vrtića i odgovara za zakonitost rada Vrtića,
* odlučuje o investicijskim radovima i nabavi opreme te nabavi osnovnih sredstava i ostale pokretne imovine čija je pojedinačna vrijednost do 200.000,00 kuna,
* predlaže Upravnom vijeću donošenje Statuta i drugih općih akata Vrtića,
* predlaže Godišnji plan i programa rada Vrtića,
* predlaže kurikulum Vrtića,
* predlaže prijedlog Financijskog plana,
* predlaže prijedlog polugodišnjeg i godišnjeg izvještaja o izvršenju financijskog plana,
* provodi odluke Upravnog vijeća,
* brine se za provođenje odluka Odgojiteljskog vijeća i drugih tijela Vrtića,
* donosi samostalno odluke u svezi s radom i poslovanjem Vrtića iz svog djelokruga,
* donosi odluke o zasnivanju radnog odnosa radnika na određeno vrijeme do 60 dana kad obavljanje poslova ne trpi odgodu,
* predlaže Upravnom vijeću izbor radnika po natječaju za zasnivanje radnog odnosa na neodređeno vrijeme i određeno vrijeme dulje od 60 dana,
* potpisuje ugovore o radu i druge akte Vrtića,
* podnosi izvješće Upravnom vijeću i drugim nadležnim tijelima o radu i poslovanju vrtića,
* organizira rad i obavlja raspored radnika,
* odobrava službena putovanja i druga izbivanja s rada radnika Vrtića,
* osniva stručne skupine kao pomoćna tijela u radu Vrtića,
* obavlja i druge poslove utvrđene zakonom, odlukom o osnivanju, Statutom i drugim općim aktima Vrtića.

Članak 47.

 Ravnatelj, u sklopu svojih ovlaštenja, može drugoj osobi dati specijalnu ili generalnu punomoć za zastupanje u pravnom prometu.

 Sadržaj i trajanje punomoći određuje ravnatelj pri njenom izdavanju.

 O izdavanju generalne punomoći ravnatelj je dužan izvijestiti Upravno vijeće.

Članak 48.

 Za ravnatelja Vrtića može biti imenovana osoba koja ispunjava sljedeće uvjete: završen studij odgovarajuće vrste za rad na radnom mjestu odgojitelja ili stručnog suradnika u dječjem vrtiću, a koji može biti:

1. sveučilišni diplomski studij ili
2. integrirani preddiplomski i diplomski sveučilišni studij ili
3. specijalistički diplomski stručni studij ili
4. preddiplomski sveučilišni studij za odgojitelja ili
5. stručni studij odgovarajuće vrste, odnosno studij odgovarajuće vrste kojim je stečena viša stručna sprema odgojitelja u skladu s ranijim propisima,
* položen stručni ispit za odgojitelja ili stručnog suradnika, osim ako nema obvezu polaganja stručnog ispita u skladu sa Zakonom,
* najmanje pet godina radnog iskustva u predškolskoj ustanovi na radnom mjestu odgojitelja ili stručnog suradnika.

 Ravnatelja imenuje i razrješava Gradonačelnik Grada Vrbovca na prijedlog Upravnog vijeća.

 Ravnatelj se imenuje na vrijeme od 5 godina, a ista osoba može ponovno biti imenovana.

S osobom imenom za ravnatelja Vrtića sklapa se ugovor o radu na rok od pet godina u punom radnom vremenu.

 Na temelju odluke Osnivača o imenovanju ravnatelja, ugovor o radu s ravnateljem sklapa Upravno vijeće.

 Osobi imenovanoj za ravnatelja Vrtića, koja je prije imenovanja imala ugovor o radu na neodređeno vrijeme za poslove odgojitelja ili stručnog suradnika u Vrtiću, nakon isteka mandata omogućit će se povratak na radno mjesto za koje je imala sklopljen ugovor o radu na neodređeno vrijeme.

 Osoba imenovana za ravnatelja pravo iz stavka 6. ovog članka ostvaruje najduže do isteka dva uzastopna mandata.

 Osobu imenovanu za ravnatelja do povratka na poslove sukladno stavku 6. ovog članka zamjenjuje osoba u radnom odnosu na određeno vrijeme.

 Za ravnatelja Vrtića ne može biti imenovana osoba za čiji rad u dječjem vrtiću postoje zapreke iz članka 25. Zakona.

Članak 49.

 Ravnatelj se imenuje na temelju javnog natječaja koji raspisuje Upravno vijeće Vrtića u skladu sa zakonom i Statutom.

 Natječaj za imenovanje ravnatelja raspisuje se najkasnije 3 mjeseca prije isteka vremena na koje je ravnatelj imenovan.

 Natječaj za ravnatelja ne može biti kraći od 8 dana od dana objave, a objavljuje se na mrežnim stranicama Vrtića i u „Narodnim novinama“.

 Rok u kojem se kandidati obavještavaju o izboru ne može biti dulji od 45 dana od dana isteka roka za podnošenje prijava.

 U natječaju se objavljuju uvjeti koje mora ispunjavati kandidat, vrijeme za koje se imenuje, rok do kojeg se primaju prijave kandidata i rok u kojem će prijavljeni kandidati biti obaviješteni o izboru.

Članak 50.

 Po isteku roka za podnošenje prijava Upravno vijeće otvara i razmatra sve pristigle prijave s priloženom dokumentacijom, utvrđuje jesu li prijave potpune i dostavljene u roku te ispunjavaju li kandidati sve propisane uvjete.

 Upravno vijeće utvrđuje prijedlog za imenovanje ravnatelja i dostavlja ga Osnivaču zajedno s cjelokupnom natječajnom dokumentacijom, u roku od 15 dana od dana isteka roka za podnošenje prijava.

Članak 51.

 Osnivač dostavlja svim prijavljenim kandidatima obavijest o izboru s poukom o pravu pregleda natječajnog materijala i pravu na sudsku zaštitu.

 Osoba koja je podnijela prijavu na natječaj može tužbom pobijati odluku o izboru zbog bitne povrede postupka ili zbog toga što izabrani kandidat ne ispunjava uvjete koji su objavljeni u natječaju.

 Tužba se podnosi nadležnom sudu u roku od 15 dana od dana primitka obavijesti o izboru.

Članak 52.

 Ako se na raspisani natječaj nitko ne prijavi ili nitko od prijavljenih kandidata ne bude izabran, natječaj se ponavlja.

 Do imenovanja ravnatelja, na temelju ponovljenog natječaja, imenovat će se vršitelj dužnosti ravnatelja, ali najdulje na vrijeme od godinu dana.

 Za vršitelja dužnosti ravnatelja može biti imenovana osoba koja ispunjava uvjete za ravnatelja Vrtića.

Članak 53.

 Ravnatelj Vrtića može biti razriješen prije isteka vremena na koje je imenovan:

* ako ravnatelj sam zatraži razrješenje,
* ako nastanu takvi razlozi koji, po posebnim propisima ili propisima kojima se uređuju radni odnosi, dovode do prestanka ugovora o radu,
* ako ravnatelj ne ispunjava zakonom i drugim propisima ili općim aktima Vrtića utvrđene obveze ili neosnovano ne izvršava odluke tijela ustanove ili postupa protivno njima,
* ako ravnatelj svojim nesavjesnim ili nepravilnim radom prouzroči Vrtiću veću štetu ili ako zanemaruje ili nesavjesno obavlja svoje dužnosti tako da su nastale ili mogu nastati veće smetnje u obavljanju djelatnosti Vrtića.

Prije donošenja odluke o razrješenju ravnatelju se mora dati mogućnost da se izjasni o razlozima za razrješenje.

Članak 54.

Upravno vijeće utvrđuje prijedlog za razrješenje ravnatelja i prijedlog za imenovanje vršitelja dužnosti ravnatelja i dostavlja ih Osnivaču.

U slučaju razrješenja ravnatelja i imenovanja vršitelja dužnosti ravnatelja, Upravno vijeće Vrtića dužno je raspisati natječaj za izbor ravnatelja u roku od 30 dana od imenovanja vršitelja dužnosti.

Članak 55.

 Protiv odluke o razrješenju ravnatelj ima pravo tužbom tražiti sudsku zaštitu prava, ako smatra da je bio povrijeđen propisani postupak i da je ta povreda mogla bitno utjecati na odluku ili da nisu postojali razlozi za razrješenje propisani zakonom.

 Tužba se podnosi nadležnom sudu u roku od 30 dana od primitka odluke o razrješenju.

Članak 56.

 Ravnatelja u slučaju privremene spriječenosti u obavljanju ravnateljskih poslova zamjenjuje osoba iz reda Odgojiteljskog vijeća.

 Osobu iz stavka 1. ovoga članka na prijedlog Odgojiteljskog vijeća određuje Upravno vijeće natpolovičnom većinom ukupnog broja članova.

 Osoba iz stavka 1. ovog članka mora ispunjavati uvjete koji su zakonom i statutom propisani za ravnatelja.

 Osoba koja zamjenjuje ravnatelja ima prava i dužnosti obavljati one poslove ravnatelja čije se izvršenje ne može odgađati do ravnateljeva povratka.

1. STRUČNA TIJELA VRTIĆA

Članak 57.

 Stručno tijelo Vrtića je Odgojiteljsko vijeće.

Odgojiteljsko vijeće čine odgojitelji, stručni suradnici i zdravstveni radnici koji ostvaruju programe predškolskog odgoja u Vrtiću.

 Odgojiteljsko vijeće sudjeluje u utvrđivanju plana i programa rada Vrtića, prati njegovo ostvarivanje, raspravlja i odlučuje o stručnim pitanjima rada, potiče i promiče stručni rad te obavlja i druge stručne poslove utvrđene zakonom, Odlukom o osnivanju Vrtića, Statutom i općim aktima Vrtića.

Članak 58.

 Odgojiteljsko vijeće saziva i njime predsjedava ravnatelj ili druga osoba koju on ovlasti.

 Odgojiteljsko vijeće radi na sjednicama.

 Sjednica Odgojiteljskog vijeća može se održati ako je nazočna natpolovična većina članova vijeća.

Na sjednicama Odgojiteljskog vijeća odluke se donose natpolovičnom većinom glasova nazočnih članova.

Sjednice Odgojiteljskog vijeća obvezne su za sve odgojitelje, stručne suradnike i zdravstvene radnike.

 Sjednice se održavaju prema potrebi, a najmanje četiri puta tijekom pedagoške godine.

 Na sjednicama se vodi zapisnik kojeg potpisuje predsjedavajući i zapisničar kojeg određuje Odgojiteljsko vijeće na početku sjednice.

 Sazivanje sjednica, utvrđivanje dnevnog reda, način rada i odlučivanje Odgojiteljskog vijeća pobliže se određuje poslovnikom.

1. RODITELJI ODNOSNO SKRBNICI DJECE

Članak 59.

 Radi što uspješnijeg ostvarivanja ciljeva predškolskog odgoja Vrtić surađuje s roditeljima odnosno skrbnicima djece - korisnika usluga.

 Suradnja Vrtića s roditeljima odnosno skrbnicima djece ostvaruje se putem individualnih razgovora, sastanaka skupine roditelja i na drugi način.

 Roditelji odnosno skrbnici djece sudjeluju u upravljanju Vrtićem na način utvrđen zakonom i ovim Statutom.

Članak 60.

 Roditelji odnosno skrbnici djece dužni su pratiti rad i napredovanje djece, odazvati se pozivima Vrtića i s njim surađivati.

 Ostvarivanje prava i obveza roditelja odnosno skrbnika djece, te suradnja između roditelja odnosno skrbnika i Vrtića pobliže se uređuju posebnim pravilnikom.

1. FINANCIJSKO POSLOVANJE

Članak 61.

 Financijsko poslovanje Vrtića obavlja se u skladu sa zakonom i drugim propisima.

Članak 62.

 Vrtić ostvaruje prihode iz sredstava Osnivača, prodajom usluga na tržištu, kao i drugih izvora u skladu sa zakonom.

 Vrtić naplaćuje od roditelja odnosno skrbnika za djecu koja pohađaju Vrtić sukladno mjerilima koje utvrđuje Osnivač.

Članak 63.

 Vođenje računovodstvenog i knjigovodstvenog poslovanja, evidencija financijskog poslovanja i sredstva obavlja se u skladu sa zakonom i propisima donesenim na temelju zakona.

Članak 64.

 Za svaku godinu donosi se financijski plan Vrtića te polugodišnji i godišnji izvještaj o izvršenju financijskog plana i druga financijska izvješća sukladno zakonu i uputama Osnivača.

 Ako se ne donese financijski plan Vrtića za sljedeću godinu do 31. prosinca tekuće godine, donosi se privremeni financijski plan za razdoblje od tri mjeseca.

 Vrtić je dužan dostaviti Osnivaču financijski plan te periodična i godišnja financijska izvješća.

Članak 65.

 Naredbodavac za izvršenje financijskog plana je ravnatelj Vrtića.

 Računovodstvenu i knjigovodstvenu dokumentaciju, sukladno ovlastima ravnatelja, potpisuje voditelj računovodstva.

1. OPĆI AKTI VRTIĆA

Članak 66.

 Vrtić ima sljedeće opće akte:

1. Statut,
2. Pravilnik o unutarnjem ustrojstvu i načinu rada Vrtića,
3. Pravilnik o radu,
4. Pravilnik o upisu djece i ostvarivanju prava i obveza korisnika usluga,
5. Pravilnik o zaštiti od požara,
6. Pravilnik o zaštiti na radu,
7. Poslovnik o radu Upravnog vijeća,
8. Poslovnik o radu Odgojiteljskog vijeća,
9. druge opće akte koje donosi Upravno vijeće sukladno zakonu, propisu donesenom na temelju zakona i ovom Statutu.

Članak 67.

 Ravnatelj Vrtića dužan je dostaviti na uvid Statut i Pravilnik o unutarnjem ustrojstvu i načinu rada Vrtića kao javne službe nadležnom upravnom tijelu u Zagrebačkoj županiji u roku od 8 dana od dana donošenja.

Članak 68.

 Opći akti Vrtića stupaju na snagu osmog dana od dana objave na oglasnoj ploči Vrtića, a iznimno ako je to propisano općim aktom i ako postoje za to opravdani razlozi, dan nakon objave na oglasnoj ploči.

 Vrtić je dužan Statut i druge opće akte kojima se uređuje rad Vrtića na prikladan način učiniti dostupnim javnosti.

1. RADNI ODNOSI

Članak 69.

 Radni odnosi u Vrtiću uređuju se sukladno propisima koji uređuju područje predškolskog odgoja, općim propisima o radu, Pravilniku o radu i kolektivnom ugovoru.

Članak 70.

 Na pravnim i stručnim poslovima te poslovima u vezi s radnim odnosima radi, u pravilu, tajnik Vrtića.

1. SURADNJA SA SINDIKATOM

Članak 71.

 Sindikalno organiziranje u Vrtiću je slobodno.

 Vrtić je dužan osigurati uvjete za rad sindikalnog povjerenika te ostvarivanje njegovih prava u skladu sa zakonom i kolektivnim ugovorom.

 Ravnatelj i Upravno vijeće dužni su osigurati potrebitu pomoć za rad sindikalne podružnice i pravodobne podatke i obavijesti, u skladu sa zakonom i kolektivnim ugovorom.

Članak 72.

 Sindikalna podružnica može podnositi ravnatelju ili Upravnom vijeću prijedloge, mišljenja i primjedbe glede ostvarivanja prava radnika i zaštite tih prava.

 Ravnatelj i Upravno vijeće dužni su se očitovati o navedenim podnescima i izvijestiti sindikalnu podružnicu o svom stajalištu te poduzimati druge mjere sukladno zakonu i kolektivnom ugovoru.

Članak 73.

 Upravno vijeće, kad rješava i odlučuje o ostvarivanju prava radnika i njegovim zahtjevima, poziva na sjednicu ovlaštenog predstavnika sindikata, koji ima pravo iznositi stajališta te predlagati odluke i zaključke radi zaštite člana sindikata.

1. JAVNOST RADA

Članak 74.

 Rad Vrtića je javan.

 Objavljivanjem Statuta i općih akata o uvjetima i načinu rada Vrtića kao javne službe na oglasnoj ploči Vrtića, kao i davanjem informacija u sredstvima javnog priopćavanja, upoznaje se javnost i roditelji odnosno skrbnici djece, građani i druge pravne osobe s organizacijom rada Vrtića, uvjetima i načinom ostvarivanja programa rada Vrtića, cijenama usluga Vrtića te radom Vrtića kao javne ustanove.

 O obavljanju svoje djelatnosti i načinu pružanja usluga Vrtić izvješćuje roditelje i skrbnike te građane:

* sredstvima javnog priopćavanja,
* preko oglasne ploče,
* preko službene mrežne stranice vrtića,
* na drugi primjeren način.

Članak 75.

 Vrtić je dužan u zakonom propisanom roku dati svakom korisniku na njegov zahtjev informaciju o uvjetima i načinu pružanja svojih usluga i obavljanju poslova iz svoje djelatnosti te potrebne podatke i upute za ostvarivanje prava i obveza korisnika.

 Vrtić je dužan u zakonom propisanom roku osigurati svakoj domaćoj ili stranoj fizičkoj ili pravnoj osobi, na njihov zahtjev, pristup informacijama o obavljanju svoje djelatnosti i omogućiti im uvid u odgovarajuću dokumentaciju.

 Vrtić će uskratiti davanje informacija odnosno uvid u dokumentaciju, ako je ona zakonom ili na osnovi kriterija utvrđenih zakonom proglašena kao državna, vojna, službena, poslovna ili profesionalna tajna te kad se odnosi na osobne podatke fizičkih osoba zaštićenih zakonom.

Članak 76.

 Informacije i podatke o obavljanju djelatnosti ili uvid u dokumentaciju Vrtića sredstvima javnog priopćavanja i drugim pravnim osobama može dati samo ravnatelj ili radnik Vrtića kojeg ravnatelj za to ovlasti.

1. POSLOVNA I PROFESIONALNA TAJNA

Članak 77.

 Poslovnom tajnom smatraju se: dokumenti koje ravnatelj proglasi poslovnom tajnom, podaci koje nadležno tijelo kao povjerljive priopći Vrtiću, mjere i način postupanja u slučaju nastanka izvanrednih okolnosti, dokumenti koji se odnose na obranu, plan fizičke i tehničke zaštite radnika i imovine Vrtića i druge isprave i podaci čije bi priopćavanje neovlaštenoj osobi bilo protivno interesima Vrtića i njegovog osnivača, sukladno općem aktu Vrtića i zakonu.

Članak 78.

 Podatke i isprave koji se smatraju poslovnom tajnom dužni su čuvati svi radnici Vrtića bez obzira na koji su način saznali za te podatke i isprave.

 Obveza čuvanja poslovne tajne traje i nakon prestanka radnog odnosa u Vrtiću.

Članak 79.

 Podaci i isprave koji se smatraju poslovnom tajnom mogu se dostaviti i dati na očevid tijelima ovlaštenim zakonom odnosno tijelima i osobama kojima ovlaštenje proizlazi iz dužnosti koju obavljaju.

Članak 80.

 Profesionalnom tajnom se smatra: sve što odgojitelji, stručni suradnici i zdravstveni radnici, kao i drugi radnici Vrtića saznaju o djeci, njihovim roditeljima i skrbnicima te čije bi iznošenje u javnost moglo nanijeti štetu djeci, njihovim roditeljima i skrbnicima.

Članak 81.

 O čuvanju poslovne i profesionalne tajne neposredno skrbi ravnatelj i druga ovlaštena osoba.

 Povreda čuvanja poslovne i profesionalne tajne predstavlja težu povredu radne obveze.

1. ZAŠTITA OSOBNIH PODATAKA

Članak 82.

 Osobni podaci fizičkih osoba mogu se u Vrtiću prikupljati u svrhu s kojom je ispitanik upoznat, koja je izrijekom propisana i u skladu sa zakonom, a mogu se dalje obrađivati samo u svrhu za koju su prikupljeni.

 U Vrtiću se mogu obrađivati osobni podaci samo uz uvjete određene zakonom i drugim propisima.

 Osobni podaci moraju se obrađivati zakonito i pošteno.

1. DOKUMENTACIJA VRTIĆA

Članak 83.

 Vrtić vodi pedagošku i zdravstvenu dokumentaciju te evidenciju o djeci.

 Pedagoška i zdravstvena dokumentacija vodi se u pisanom ili elektroničkom obliku.

1. NADZOR

Članak 84.

 Nadzor nad radom Vrtića provode zakonom ovlaštena tijela u skladu sa zakonom i propisima donesenim na temelju zakona.

 U provođenju nadzora ravnatelj, Upravno vijeće i drugi radnici Vrtića dužni su surađivati s ovlaštenim tijelima i osobama koje provode nadzor.

1. ZABRANA PROMIDŽBE I PRODAJE U VRTIĆU

Članak 85.

 U vrtiću nije dopuštena promidžba i prodaja roba i/ili usluga koje ne služe ciljevima odgoja i obrazovanja ili su štetne za zdravlje, rast i razvoj djece.

1. ZAŠTITA OKOLIŠA

Članak 86.

 Radnici Vrtića imaju pravo i dužnost da u sklopu svojih poslova i zadaća poduzimaju mjere zaštite i unapređivanja okoliša.

 O djelatnostima koje ugrožavaju okoliš svaki radnik je dužan upozoriti ravnatelja i Upravno vijeće.

 Radnik može odbiti izvršenje poslova i zadaća kojima se nanosi nenadoknadiva šteta okolišu.

 Nepoduzimanje mjere zaštite okoliša čini težu povredu radne obveze.

Članak 87.

 Vrtić izvođenjem odgojno-obrazovnog programa naročitu pozornost posvećuje odgoju djece glede čuvanja i zaštite čovjekova okoliša.

Članak 88.

 Vrtić samostalno ili zajedno s roditeljima odnosno skrbnicima, tijelima državne uprave i lokalne i područne (regionalne) samouprave na svom području te drugim pravnim osobama djeluje u cilju oplemenjivanja radnog prostora i okoliša Vrtića.

 Program rada Vrtića na provedbi zaštite okoliša sastavni je dio Godišnjeg plana i programa rada Vrtića.

1. PRIJELAZNE I ZAVRŠNE ODREDBE

Članak 89.

 Ovaj statut donosi Upravno vijeće Vrtića uz prethodnu suglasnost Osnivača.

Članak 90.

 Ovaj Statut stupa na snagu osmog dana od dana objave na oglasnoj ploči i mrežnoj stranici Vrtića.

Članak 91.

 Stupanjem na snagu ovog Statuta prestaje važiti Statut Vrtića (KLASA: 003-05/13-02/11, URBROJ: 238-32-69-13-01) od 30.12.2013. godine te Izmjene i dopune Statuta Vrtića (KLASA: 003-05/14-02/29, URBROJ: 238/32-69-04-14-01) od 29.10.2014. godine.

KLASA: 011-01/23-01/\_\_

URBROJ: 238-32-69-04-23-\_\_

U Vrbovcu, \_\_. \_\_\_\_\_\_\_\_\_\_ 2023. godine

PREDSJEDNICA UPRAVNOG VIJEĆA:

Maja Novosel

Ovaj Statut donesen je na \_\_. sjednici Upravnog vijeća održanoj \_\_. \_\_\_\_\_ 2023. godine, objavljen je na oglasnoj ploči i mrežnoj stranici Vrtića dana \_\_. \_\_\_\_\_\_\_ 2023. godine, a stupa je na snagu dana \_\_. \_\_\_\_\_\_\_ 2023. godine.

ZAMJENICA ZA VRIJEME PRIVREMENE SPRIJEČENOSTI RAVNATELJA:

Petra Prelog